Brasilia yleisurheilun maailmanmestaruuskilpailuissa

Brasilia on osallistunut kaikkiin yleisurheilun ulkoratojen täyden ohjelman maailmanmestaruuskilpailuihin, jollaiset järjestettiin ensimmäisen kerran vuonna 1983. Se on saanut MM-kilpailuissa yhteensä 16 mitalia, joista kaksi on kultaa, kuusi hopeaa ja kahdeksan pronssia. Kolme mitalia on naisten hyppylajeista ja muut mitalit on saavutettu miesten lajeissa ja kolmea lukuun ottamatta juoksulajeissa.

Brasilian ensimmäinen MM-mitalisti oli Helsingissä 1983 pronssia 800 metrin juoksussa saavuttanut Joaquim Cruz. Kaksissa seuraavissa kisoissa saman lajin mitaleille ylsi José Luíz Barbosa. Stuttgartissa 1993 maan ainoat pistesijoille eli kahdeksan parhaan joukkoon yltäneet urheilijat olivat 20 kilometrin kävelyssä kuudenneksi sijoittunut Sergio Galdino ja kolmiloikassa seitsemänneksi päätynyt Anísio Silva. Göteborgissa 1995 pronssille juoksi maratoonari Luíz dos Santos, ja 200 metrillä Robson da Silva jäi neljänneksi 0,03 sekunnin päähän mitalista. Ateenassa 1997 pronssia sai 200 metrillä Claudinei da Silva, josta kaksi vuotta myöhemmin Sevillan kisoissa tuli maan toistaiseksi ainoa kolminkertainen MM-mitalisti, kun hän saavutti 200 metrillä hopeaa ja oli mukana Brasilian pronssia voittaneessa 4 × 100 metrin viestijuoksujoukkueessa. Sanderlei Parrela voitti Sevillassa hopeaa 400 metrin juoksussa.

Edmontonissa 2001 Brasilia jäi toisen kerran MM-historiansa aikana kokonaan vaille mitaleja. Miesten 4 × 400 metrin viestijoukkue sijoittui neljänneksi ja pituushyppääjä Maurren Maggi seitsemänneksi. Pariisissa 2003 Brasilian ainoan mitalin toi miesten pikaviestijoukkue, joka nousi jälkikäteen hopealle edellä olleen Britannian joukkueen tultua hylätyksi dopingsotkujen seurauksena. Helsingissä 2005 naisten pikaviestijoukkue sijoittui viidenneksi, kolmiloikkaaja Jadel Gregório kuudenneksi ja 110 metrin aitajuoksija Mateus Facho Inocêncio kahdeksanneksi. Naisten pitkän viestin joukkue selviytyi loppukilpailuun, jossa se kuitenkin hylättiin. Osakassa 2007 Gregório saavutti hopeaa, miesten pikaviestijoukkue sijoittui neljänneksi, pituushypyssä Maurren Maggi oli kuudes, Keila Costa pituushypyssä ja kolmiloikassa seitsemäs ja seiväshypyssä Fabiana Murer sijoittui jaetulle kuudennelle sijalle. Berliinissä 2009 Brasilian saaliina oli viisi pistesijaa: Murer sijoittui seiväshypyssä viidenneksi, Maggi pituushypyssä kuudenneksi ja Gregório kolmiloikassa kahdeksanneksi, ja lisäksi naisten pikaviestijoukkue sijoittui neljänneksi ja miesten vastaava seitsemänneksi.

Daegussa 2011 Fabiana Murer voitti maailmanmestaruuden ensimmäisenä brasilialaisena. Samoissa kisoissa Bruno de Barros sijoittui 200 metrin juoksussa kuudenneksi sekä seiväshyppääjä Fábio Gomes da Silva kahdeksanneksi ja naisten pikaviestijoukkue kuudenneksi. Moskovassa 2013 tuloksena oli seitsemän pistesijaa: seiväshypyssä Fabiana Murer sijoittui viidenneksi, pituushypyssä Mauro Vinícius da Silva viidenneksi, kymmenottelussa Carlos Chinin kuudenneksi, maratonilla Solonei da Silva kuudenneksi ja Paulo Roberto Paula seitsemänneksi, miesten 4 × 400 metrin viestijoukkue kuudenneksi sekä Anderson Henriques 400 metrin juoksussa kahdeksanneksi. Pekingissä 2015 Fabiana Murer saavutti hopeaa, ja kuudennelle sijalle ylsivät 20 kilometrin kävelijät Caio Bonfim ja Erica de Sena. Lontoossa 2017 Caio Bonfim saavutti 20 kilometrin kävelyssä pronssia, Erica de Sena sijoittui samalla matkalla neljänneksi, Nair Da Rosa oli 50 kilometrin kävelyssä viides ja seitsemänneksi sijoittuivat Thiago Andrè 800 metrillä, Rosangela Santos 100 metrillä ja naisten pikaviestijoukkue. Dohassa 2019 Darlan Romani sijoittui kuulantyönnössä neljänneksi, Erica De Sena 20 kilometrin kävelyssä neljänneksi, Thiago Braz seiväshypyssä viidenneksi, Fernanda Martins kiekonheitossa kuudenneksi, Alison dos Santos 400 metrin aitajuoksussa seitsemänneksi ja viesteissä miesten pikaviestijoukkue neljänneksi ja 4 × 400 metrin sekaviestijoukkue kahdeksanneksi.

Eugenessa 2022 Alison dos Santos voitti kultaa 400 metrin aitajuoksussa ja Leticia Oro Melo pronssia pituushypyssä. Lisäksi pistesijalle sijoittuivat Thiago Braz seiväshypyssä neljänneksi, Darlan Romani kuulantyönnössä viidenneksi, Caio Bonfim 20 kilometrin kävelyssä kuudenneksi ja 35 kilometrin kävelyssä seitsemänneksi, Almir dos Santos kolmiloikassa seitsemänneksi, miesten pikaviestijoukkue seitsemänneksi, Daniel do Nascimento maratonilla kahdeksanneksi ja Viviane Lyra 20 kilometrin kävelyssä kahdeksanneksi.

Budapestissä 2023 Caio Bonfim saavutti 20 kilometrin kävelyssä pronssia. Lisäksi Viviane Lyra sijoittui 35 kilometrin kävelyssä neljänneksi ja 20 kilometrin kävelyssä kahdeksanneksi, Alison Dos Santos 400 metrin aitajuoksussa viidenneksi, Darlan Romani kuulantyönnössä kahdeksanneksi ja Jucilene de Lima keihäänheitossa kahdeksanneksi.

Brasilian MM-mitalit kisoittain

Brasilian MM-mitalit lajeittain

Miehet

Naiset

Brasilian MM-mitaliurheilijat

Huomautukset

Lähteet

Viitteet

Brasilian yleisurheilu
Yleisurheilun maailmanmestaruuskilpailut maittain